អានន្ទ: កំហុស​របស់​ព្រះ​អានន្ទ

កំហុស​របស់​ព្រះ​អានន្ទ 
រូបភាពតូច|ការលួងលោមព្រះអានន្ទដោយព្រះសមណគោត្តម
ព្រះ​អានន្ទ​​ មិនបានទូលសួរ​ព្រះមានព្រះភាគ​អំពី​សិក្ខាបទ​តូចៗ​តាម​លំដាប់​ទេ ។ "... នែអាវុសោ អានន្ទ ​នេះ​ជាអំពើអាក្រក់​របស់​លោក ​ព្រោះ​លោក​មិន​បាន​ទូលសួរ​ព្រះ​មាន​ព្រះ​ភាគ​ថា បពិត្រ​ព្រះ​អង្គ​ដ៏​ចម្រើន​ ឯសិក្ខាបទទាំងឡាយ​ដែល​តូចៗ​ដោយ​លំដាប់ ​គឺ​សិក្ខាបទណាខ្លះ ចូរ​លោកសំដែង​នូវ​អំពើអាក្រក់​នោះ​ចេញ​ "  ។ "...​ ខ្ញុំ​ព្រះ​ករុណា​ភ្លេច ​បាន​ជា​មិន​បាន​ទូលសួរ​ព្រះ​មាន​ព្រះ​ភាគថា បពិត្រ​ព្រះ​អង្គ​ដ៏​ចម្រើន​ ឯសិក្ខាបទ​ទាំងឡាយ​តូចៗ​ដោយ​លំដាប់ ​គឺ​សិក្ខាបទណាខ្លះ ខ្ញុំ​ព្រះ​ករុណា​មិន​ឃើញ​នូវ​អំពើអាក្រក់​នោះ​ទេ ប៉ុន្តែខ្ញុំ​ព្រះ​ករុណា សំដែង​នូវ​អំពើអាក្រក់​នោះ​ចេញ​ ​ដោយ​សេចក្ដី​ជឿលោកមាន​អាយុ​ទាំងឡាយ "​  ។ ព្រះ​អានន្ទ​បាន​ជាន់ដេរសំពត់វស្សិកសាដក (vassika) របស់ព្រះមានព្រះភាគ ។ "នែ​អាវុសោអានន្ទ ​នេះ​ជាអំពើអាក្រក់​របស់​លោកដែរ ​ព្រោះ​លោកជាន់ដេរសំពត់វស្សិកសាដក ​របស់​ព្រះ​មាន​ព្រះ​ភាគ ចូរ​លោកសំដែងអំពើអាក្រក់​នោះ​ចេញ​ "  ។ "ខ្ញុំ​ព្រះ​ករុណា​ដែល​ជាន់ដេរសំពត់​វស្សិកសាដក ​របស់​ព្រះ​មាន​ព្រះ​ភាគ ​មិន​មែន​ធ្វើ​ដោយ​សេចក្ដី​មិន​គោរពទេ ខ្ញុំ​ព្រះ​ករុណា​មិន​ឃើញ​នូវ​អំពើអាក្រក់​នោះ​ឡើយ​ ប៉ុន្តែខ្ញុំ​ព្រះ​ករុណា សំដែង​នូវ​អំពើអាក្រក់​នោះ​ចេញ​ ​ដោយ​សេចក្ដី​ជឿលោកមាន​អាយុ​ទាំងឡាយ "  ។ ព្រះ​អានន្ទ​បាន​អនុញ្ញាត​ឲ្យស្ត្រី​ចូល​​ថ្វាយបង្គំព្រះសរីរៈនៃព្រះមានព្រះភាគមុនគេ​នៅ​ពេល​​ដែលស្ត្រី​ទាំងនោះយំទួញសោក ដែល​បាន​​ធ្វើសរីរៈនៃព្រះមានព្រះភាគ​ប្រឡាក់ដោយទឹកភ្នែក  ។ "...​ នេះ​ជាអំពើ​អាក្រក់​របស់​លោកដែរ ​ព្រោះ​លោក​ឲ្យ​មាតុគ្រាមថ្វាយបង្គំ​ព្រះ​សរីរៈ ​នៃ​ព្រះ​មាន​ព្រះ​ភាគមុនគេ កាល​ដែល​មាតុគ្រាមទាំង​នោះ​យំទួញសោក ​ធ្វើ​សរីរៈ​នៃ​ព្រះ​មាន​ព្រះ​ភាគ​ឲ្យ​ប្រឡាក់​ដោយ​ទឹកភ្នែក ចូរ​លោកសំដែង​នូវ​អំពើអាក្រក់​នោះ​ចេញ​ "  ។ "... ខ្ញុំ​ព្រះ​ករុណាគិតថា កុំ​ឲ្យ​ពួកមាតុគ្រាម​នេះ​នៅ​ក្នុង​វេលាវិកាល ​បាន​ជាខ្ញុំ​ព្រះ​ករុណា​ឲ្យ​ពួកមាតុគ្រាម ថ្វាយបង្គំ​ព្រះ​សរីរៈ​នៃ​ព្រះ​មាន​ព្រះ​ភាគមុនគេ ខ្ញុំ​ព្រះ​ករុណា​មិន​ឃើញ​អំពើអាក្រក់​នោះ​ទេ ប៉ុន្តែខ្ញុំ​ព្រះ​ករុណា សំដែង​អំពើអាក្រក់​នោះ​ចេញ​ ​ដោយ​សេចក្ដី​ជឿលោកមាន​អាយុ​ទាំងឡាយ "  ។ កាលព្រះមានព្រះភាគកំពុងធ្វើនិមិត្តជាឱឡារិក (បញ្ឆិតបញ្ឆៀង) និងធ្វើឱកាស (បំភ្លឺ ហេតុ) ជាឱឡារិក ព្រះ​អានន្ទ​មិនបានអារាធនាព្រះមានព្រះភាគដើម្បី​សូមព្រះមានព្រះភាគទ្រង់​គង់​​នៅអស់មួយកប្ប (កំណត់អាយុ) ។ "... នេះ​ជាអំពើ​អាក្រក់​របស់​លោកដែរ ​ព្រោះ​ព្រះ​មាន​ព្រះ​ភាគ កំពុង​ធ្វើ​និមិត្ត​ជាឱឡារិក (បញ្ឆិតបញ្ឆៀង) ​និង​ធ្វើ​នូវ​ឱកាស (បំភ្លឺហេតុ) ជាឱឡារិក លោក​មិន​បាន​អារាធនា​ព្រះ​មាន​ព្រះ​ភាគថា ​សូម​ព្រះ​មាន​ព្រះ​ភាគ គង់​នៅ​អស់មួយកប្ប (កំណត់​អាយុ​) ​ទៅ​ ​សូម​ព្រះ​សុគត​ គង់​នៅ​អស់មួយកប្ប​ទៅ​ ​ដើម្បី​ជាប្រយោជន៍ ​ដើម្បី​សេចក្ដី​សុខ​ដល់​ជនច្រើន ​ដើម្បី​អនុគ្រោះ​ដល់​សត្វ​លោក ​ដើម្បី​សេចក្ដី​ចម្រើន​ ​ដើម្បី​ជាប្រយោជន៍ ​ដើម្បី​សេចក្ដី​សុខ​ដល់​ទេវតា ​និង​មនុស្សទាំងឡាយ ចូរ​លោកសំដែង​នូវ​អំពើអាក្រក់​នោះ​ចេញ​"  ។ "... ខ្ញុំ​ព្រះ​ករុណា មានមារគ្រប​ដណ្តប់ចិត្ត ​បាន​ជា​មិន​អារាធនា និមន្ត​ព្រះ​មាន​ព្រះ​ភាគថា ​សូម​ព្រះ​មាន​ព្រះ​ភាគ គង់​នៅ​អស់​មួយ​អាយុ​កប្ប​ទៅ​ ​សូម​ព្រះ​សុគត​ គង់​នៅ​អស់មួយ​អាយុ​កប្ប​ទៅ​ ​ដើម្បី​ជាប្រយោជន៍​ដល់​ជនច្រើន ​ដើម្បី​សេចក្ដី​សុខ​ដល់​ជន​ច្រើន ​ដើម្បី​អនុគ្រោះ​ដល់​សត្វ​លោក ​ដើម្បី​សេចក្ដី​ចម្រើន​ ​ដើម្បី​ជាប្រយោជន៍ ​ដើម្បី​សេចក្ដី​សុខ​ដល់​ទេវតា ​និង​មនុស្សទាំងឡាយ ខ្ញុំ​ព្រះ​ករុណា​មិន​ឃើញ​នូវ​អំពើអាក្រក់​នោះ​ទេ ប៉ុន្តែខ្ញុំ​ព្រះ​ករុណា សំដែង​នូវ​អំពើអាក្រក់​នោះ​ចេញ​ ​ដោយ​សេចក្ដី​ជឿលោកមាន​អាយុ​ទាំងឡាយ "  ។ ព្រះ​អានន្ទបានខ្វល់ខ្វាយ​ស្នើ​សុំ​ព្រះ​មាន​ព្រះ​ភាគ​ដើម្បី​ឱ្យ​ទ្រង់​អនុញ្ញាត​បព្វជ្ជា​ដល់ស្ត្រី​ទាំង​ឡាយ​នោះ​នៅ ក្នុង​ធម្មវិន័យ​របស់​ព្រះ​មាន​ព្រះ​ភាគ ។ "... នេះ​ជាអំពើ​អាក្រក់​របស់​លោកដែរ ​ព្រោះ​លោក​ធ្វើ​សេចក្ដី​ខ្វល់ខ្វាយ​ឲ្យ​មាតុគ្រាម​បាន​បព្វជ្ជា​ក្នុង​ធម្មវិន័យ ​ដែល​ព្រះ​តថាគត​ទ្រង់ប្រកាស​ហើយ​ ចូរ​លោកសំដែង​នូវ​អំពើអាក្រក់​នោះ​ចេញ​ "  ។ " ...​ ខ្ញុំ​ព្រះ​ករុណា គិតថា ​ព្រះ​នាងមហាបជាបតីគោតមី​នេះ​ ជា​ព្រះ​មាតុច្ឆា (ម្តាយមីង) ​នៃ​ព្រះ​មាន​ព្រះ​ភាគ ​បាន​បីបាច់រក្សា ចិញ្ចឹម​ថ្វាយទឹក​ខ្សីរ កាល​ដែល​ (​ព្រះ​នាងមាយាទេវី) ជា​ព្រះ​មាតាបង្កើត ​របស់​ព្រះ​មាន​ព្រះ​ភាគ ​ធ្វើ​មរណកាល​ទៅ​ហើយ​ ​បាន​បំបៅ​ព្រះ​មាន​ព្រះ​ភាគផង ​បាន​ជាខ្ញុំ​ធ្វើ​នូវ​សេចក្ដី​ខ្វល់ខ្វាយ ​ឲ្យ​មាតុគ្រាម​បាន​បព្វជ្ជា ​ក្នុង​ធម្មវិន័យ ​ដែល​ព្រះ​តថាគត ទ្រង់ប្រកាស​ហើយ​ ខ្ញុំ​ព្រះ​ករុណា ​មិន​ឃើញ​នូវ​អំពើ​អាក្រក់​នោះ​ទេ ប៉ុន្តែខ្ញុំ​ព្រះ​ករុណា សំដែង​នូវ​អំពើអាក្រក់​នោះ​ចេញ​ ​ដោយ​សេចក្ដី​ជឿ​លោក​មាន​អាយុ​ទាំងឡាយ "  ។ កំហុសទាំង ៥ ដែលព្រះថេរៈទាំងឡាយលើកឡើងនេះ គ្រាន់តែលើកឡើងដើម្បីឲ្យព្រះអានន្ទទទួលស្គាល់ថាជា អំពើមិនល្អ ដែលមានក្នុងបទថា ឥទន្តេ  អានន្ទ ទុក្កដំ នែអាវុសោ អានន្ទ នេះជាអំពីមិនល្អរបស់លោក ។ មិនមែនព្រះថេរៈទាំងឡាយដាក់ឲ្យព្រះអានន្ទត្រូវអាបត្តិទុក្កដ ហើយឲ្យព្រះអានន្ទសម្ដែងអាបត្តិទុក្កដទេ ។